
REZUMAT 


În textul cu acest titlu se cercetează substrucţiile ontologice ale cântării liturgice bizantine. Autoarea 
plasează obiectul de studiu (muzica sacră bizantină) în ambientul său firesc — ritualul bisericesc, 
identificabil cu un câmp revelaţional în care cuvântul şi gestul, culoarea şi forma, sunetul şi lumina se 
îmbină sinergetic pentru a face posibilă hierofania. Atât practica religioasă ortodoxă, cât şi cântarea 
liturgică integrată acesteia, fructifică antinomia timp circular — timp rectiliniu, specifică gândirii 
bizantine şi apărută în urma contopirii reprezentărilor temporale greco-romane cu cele biblice. 
Interacțiunea timpului ciclic cu cel liniar în substratul cântării bizantine provoacă senzaţia de prezent 
continuu, de „veşnicie desfăşurată în timp” (Dionisie Pseudo-Areopagitul), iar evoluţia sonică în acest 
cadru devine izotropă, chiar adiacentă nemişcării. Cinetica particulară a melosului de care ne ocupăm 
s-ar putea exprima prin formula „stasis mişcător”, din care se deduce că în bipolaritatea dinamic-static 
i se acordă prioritate celui din urmă. Supremaţia staticului în arta bizantină decurge nu doar dintr-o 
anumită raportare la temporalitate, ci şi din orientarea ei spre captarea esenţelor, care sunt prin 
definiție neschimbătoare, imuabile. Deşi monodia bizantină (ca, de altfel, majoritatea culturilor 
monodice) sugestionează preponderent în plan temporal, ea a absorbit şi relevă reprezentări spaţiale. 
Spaţiul şi timpul subzistă aici într-o unitate originară şi indisolubilă. „Imaterialitatea” specifică a 
melosului bizantin dizolvă spaţiul în timp (sau, poate, timpul în spațiu) pentru ca, până la urmă, să-l 
anihileze şi pe unul şi pe celălalt, transpunând auditorul într-o realitate revelatoare, oarecum 
atemporală şi aspaţială. Pe parcurs autoarea abordează o serie de subiecte aflate în strânsă legătură cu 
cel de bază: apofatismul ca modalitate de accedere la adevărurile transcognitive, caracterul teantropic 
al cântării sacre, oglindit în vocalitatea sa funciară, afinităţile dintre arhetipurile formale ale muzicii şi 
codurile matriciale universale. 

Cuvinte-cheie: cântarea liturgică bizantină, substrucții ontologice, reprezentări temporale, reprezentări 
spaţiale, cinetică, bipolaritatea dinamic-static, apofatism, hierofanie, adevăruri transcognitive, 
vocalitate, caracter teantropic. 


1. Introducere 


În prezentul text vom analiza substrucţiile ontologice ale cântării liturgice bizantine, 
sau, altfel zis, dimensiunile esenţiale prin care ea se defineşte şi pe care le obiectivează sonor: 
timp, spaţiu, mişcare. 

În raţionamentele care urmează, vom opera cu imaginea generalizată a cântării sacre 
bizantine, fără a diferenția varietățile ei istorice sau geografice. O asemenea abordare ni se 
pare corectă, de vreme ce ne referim la o artă iterativă, aservită canonului şi plăsmuită (în 
special, în ipostaza ei clasică) după tipare imuabile. 

Vom plasa obiectul de studiu în ambientul său firesc — celebrarea liturgică, dat fiind că 
rosturile, valenţele şi funcţiile acesteia sunt pe deplin împărtăşite, dar şi fortificate de cântarea 


religioasă. 


2. Metode de cercetare 


Cântarea sacră de tradiţie bizantină este un caz particular de muzică, precum şi un caz 
particular de artă. Respectiv, ea va fi abordată cu arsenalul metodologic al muzicologiei şi 
esteticii. Cum însă cântul liturgic este o sinteză teologie-muzică, vom mobiliza şi 
mijloacele/rezultatele disciplinelor teologice — istorice, biblice, sistematice, practice — pentru 
a-i înţelege spiritul şi conotaţiile. Reieşind şi din specificul problematicii în discuţie, vom 
apela inclusiv la fenomenologia muzicii, conştienţi de faptul că aceasta „nu e o ştiinţă 
deductivă, metoda sa de bază nu e deducția sau inducția, ci intuiţia fenomenologică” 


[1, p. 177]. 


3. Dezbatere 


Se ştie că mentalitatea bizantină este una profund religioasă, marcată în toate 
structurile ei de dihotomia mundan-transcendent şi de obsesia accederii la Taina Divină. 
Cultura bizantină, ca şi celelalte culturi liturgice creştine fixate în tradiţii, a elaborat în timp un 
cadru epifanic complex — ritualul bisericesc, în care cuvântul şi gestul, culoarea şi forma, 


sunetul şi lumina se îmbină sinergetic pentru a apropia revelația. 

Printre elementele formative de bază ale ritului bizantin se numără factorul temporal, 
care se sprijină pe o contradicţie: reiterarea periodică a unui eveniment unic, cel al Euharistiei. 
Altfel zis, practica religioasă fructifică dualitatea timp circular — timp rectiliniu specifică 
gândirii bizantine şi apărută în urma contopirii reprezentărilor temporale greco-romane cu cele 
biblice. Esteticienii”! exprimă această dualitate prin formula chronos-eon, unde „chronos” 
echivalează cu „un circuit temporal închis, corelat... cu ciclurile calendaristice” [4, p. 49], iar 
„eon” — cu un timp escatologic, liniar şi ireversibil. 

Trebuie să amintim aici că atât timpul circular, cât şi timpul rectiliniu, sunt ancorate, 
deopotrivă, în finitul existenței umane şi în infinitul existenței divine, sublime şi 
indestructibile. Timpul circular se vădeşte sacru prin dimensiunea sa mitică, prin faptul că 
reface, la nesfârşit, un scenariu exemplar, iar timpul liniar („eonul” sau „olamul” biblic) 
irumpe şi el spre „Timpul cel Mare” (Mircea Eliade) graţie proiecției metaistorice a istoriei 
umane şi graţie teleologiei sale”. Şi dacă cercetăm mai departe resorturile celor două 
concepte temporale, vedem că timpul circular, cu revenirea sa perpetuă la matcă, cu 
ciclicitatea sa, şterge diferenţele calitative dintre coordonatele timpului (trecut, prezent, 
viitor). Dar şi permanenţa aşteptării escatologice are aceleaşi implicaţii. 

Integrată ceremoniei liturgice, muzica a absorbit antinomia chronos-eon. Interacțiunea 
timpului ciclic cu cel liniar în substratul cântării bizantine provoacă senzaţia de prezent 
continuu sau, pentru a folosi terminologia lui Dionisie Preudo-Areopagitul, de „veşnicie 
desfăşurată în timp”. De vreme ce nu se mai poate opera o disjuncţie a ipostazelor temporale, 
toate fiind contopite într-un etern prezent, evoluţia sonică în perimetrul unei melodii bizantine 
îşi pierde (în aparenţă, bineînţeles) dimensiunea vectorială, devine izotropă, chiar adiacentă 
nemişcării. 

Cu aceste considerente, am acroşat un alt reper existențial relevat de cântarea 
bizantină: bipolaritatea dinamic — static. S-a văzut că extensia momentului prezent în cântarea 
bizantină inhibă procesualitatea şi diminuează energetismul evolutiv, fără a le anula, totuşi. 
Spre a ne edifica asupra cineticii particulare, pe care o comportă o monodie bizantină, vom 
recurge la o comparaţie. Invităm cititorul să-şi reconstituie sentimentul încercat de fiinţa 
umană în incinta unei biserici ortodoxe. Îndată ce păşeşte în lăcaşul sfânt, credinciosul rămâne 
pentru o vreme țintuit locului, fascinat de splendoarea arhitecturii şi decorului, şi doar privirea 
lui rătăceşte cercetând interiorul, alunecând pe suprafeţele obiectelor. Aceeaşi ambivalenţă a 


progresiei şi stagnării alimentează cântările cultice. Efectul de „stasis mişcător” este 


21 A se vedea lucrările menţionate în bibliografie: [2], [4], [9], [13]. 
22 A se vedea lucrările menţionate în bibliografie: [6], [2]. 

amplificat în acele mostre ale muzicii bizantine în care intervine isonul. Aici vom afla 
statismul, pe de o parte, infiltrat în conductul melodic, iar pe de alta — concentrat în isonul 
însuşi. 

Aşadar, prevalența staticului în gândirea bizantină decurge dintr-o anumită raportare la 
temporalitate, dar ea are şi condiţionări mai adânci. Creatorul bizantin nu surprinde fenomene, 
ci arhetipuri şi esențe, iar acestea sunt, prin definiţie, neschimbătoare. De aceea, el evită tot ce 


este accidental, nesemnificativ, perisabil?5 


. „Dacă privim formele bizantine sub unghiul lor 
propriu, adică cvasi-teocentric — spune Lucian Blaga — ele dobândesc ca un reflex de 
imutabilitate, ceva din statica necreatului, măreaţă, elementară, universală, de dincolo de 
viaţă şi de moarte” [3, p. 96]. Şi tot Lucian Blaga concretizează gândul: „Făpturile stilizate 
sofianic (precum cele din icoanele bizantine — n. n.) manifestă o linişte de o supremă saturație, 
ele sunt scutite de orice efort, străine de orice act volițional, ele dobândesc oarecum graţia de 
sus şi nu sunt decât forme receptive, statice, ale împăcării, ale rânduielii şi înţelepciunii 
pornite din înalt” [3, p. 169]. 

Să rezumăm: artistul bizantin este operatorul ideilor, pe care trebuie nu doar să le 
contemple „cvasi-teocentric”, ci să le şi trateze cu respectul cuvenit unor emanaţii divine. De 
aici — caracterul conservator, canonic (în accepțiunea estetică a cuvântului) al artei bizantine. 
Psaltul moşteneşte de la predecesori corpusul de melodii sacre, considerate a fi de inspiraţie 
divină, care au coborât treptele „ierarhiei cereşti” şi s-au făcut auzite. Pictorului îi parvin, prin 
tradiţie, tiparele iconografice, văzute ca iradieri perceptibile ale sferelor celeste. 

Angajată pe linia acestei responsabilităţi, a revelării esenţelor, arta bizantină cultivă 
echilibrul interior şi detaşarea sobră (perpetuată, însă nu întotdeauna păstrând motivații 
religioase, de stilurile clasice şi clasicizante ulterioare). Căci, dacă lumea arhetipurilor este 
una încremenită, atunci şi ascensiunea omului spre acel tărâm trebuie să fie deopotrivă, adică 
o ascensiune statică. Greu de definit, această ascensiune statică. Bănuim totuşi că ea se 
profilează în apofatismul unor precursori ai patristicii bizantine, în special, în cel al lui 
Dionisie Pseudo-Areopagitul din Teologia mistică [14]. Să stăruim puţin asupra acestei 
noţiuni. 

Apofatismul, „evidenţa trăită a existenţei lui Dumnezeu după ce au fost negate prin 
transcendere existenţele create” [15, p. 27], ţine de mistica pură, eterată, care, deşi 
transgresează liturgicul, îşi trage sevele din tainele acestuia. Chiar „de la începutul ei, dar mai 


precis de la cântarea Heruvicului, Liturghia se desfăşoară într-o notă mistică. Ca atare, în 


23 A se vedea: V. Lazarev, Vizantiiskaia estetika, în: [11, p. 15-20], [2, p. 96], [10, pp. 183-184], [12, pp. 271- 
280]. 

întocmirea ceremonialului se observă tendința vădită de a transpune cugetarea, simţirea 
religioasă şi pietatea pe un plan superior, am putea spune supra-simțual (s. n.)” [19, p. 201]. 
Linia suitoare a cunoaşterii şi a apropierii de Dumnezeire (e şi aici o antinomie tipic bizantină: 
prin mişcare ascensională se ajunge la adâncuri apofatice) duce „de la contemplaţia 
misterelor în formele sensibile ale cultului la contemplaţia unitivă a spiritului desfăcut de 
orice formă sensibilă” [5, p. 74]. În acest exerciţiu hierofanic intim nevăzutul şi neînchipuitul 
(„Dumnezeirea este cu totul necircumscrisă şi nu există nici o înţelegere mentală 
cuprinzătoare, nici însemnare acustică a naturii sale” [16, p. 84]) cheamă întunericul divin, iar 
indicibilul — tăcerea. Calea apofatică spre adevărurile transcognitive ajunge în definitiv la 
tăcere. „Ne cufundăm într-un întuneric care este mai presus de cuget şi aici aflăm nu doar 
concizia, ci tăcerea desăvârşită...”, scrie Areopagitul [2, 55]. Este interesant că muzica sacră 
bizantină ascultă de imperativul tăcerii. Ea este chiar „întruparea” tăcerii într-un discurs 
muzical-verbal. Paradoxul este evident, dar paradoxalul este însemnul esteticii bizantine. 

lată, printre altele, încă o antinomie caracteristică. Deşi total absorbită de idealul 
captării transcendentalului, arta icoanei se menţine în albia antropomorfismului: făptura 
umană — ce-i drept, transfigurată şi spiritualizată — este elementul ei central. În sfera cântării 
religioase se impune o dualitate similară: logosul muzical, înzestrat cu virtuţi de teofanie, este 
încredinţat vocii umane, care se leagă, asociativ, de teluric şi perisabil. Sensibilitatea artistică 
bizantină nu se dezminte: tocmai în acest veşmânt timbral, melosul liturgic întinde punți între 
efemer şi veşnic, fizic şi metafizic, făcând să circule energii în ambele sensuri. Astfel, 
antropomorfismul pictural îşi află un echivalent în vocalitatea muzicii bizantine şi, implicit, în 
caracterul ei teantropic. 

Nu am atins, până în acest moment, problematica spaţiului în cântarea liturgică. 
Aceasta din motivul că monodia bizantină (ca, de altfel, majoritatea culturilor monodice) 
sugestionează preponderent în plan temporal. Dar spaţiul şi timpul subzistă aici într-o unitate 
originară şi indisolubilă. Implicaţia spaţială îl urmăreşte pe contemplator atât în zona 
imediatului senzitiv (interceptăm în tinderea duratelor, lungimea sonorităţilor), cât 
şi în zona prefigurării imaginilor (ne proiectăm în nemărginirea eternității). 

Or, „de necuprinsul” pe care îl evocă muzica sacră este şi atotcuprinzător şi, în aceeaşi 
măsură, aspaţial şi atemporal. „Imaterialitatea” specifică a melosului bizantin dizolvă spațiul 
în timp (sau — cine ştie? — timpul în spaţiu), pentru ca până la urmă să-l amihileze şi pe unul, şi 
pe celălalt. Nu este doar cazul muzicii. Pictura ne transpune şi ea într-o realitate revelatoare, 


oarecum atemporală şi aspaţială. Mijloacele de care face uz sunt: refuzul reprezentărilor 

mimetice, bidimensionalitatea, perspectiva inversă şi vederea multiplă, lipsa clarobscurului, a 


umbrei şi a volumului. 


4. Concluzii 


Raţionamentele de până acum au probat solidaritatea estetică a tuturor artelor din aria 
stilistică analizată. În ansamblul lor, muzica ar avea, parcă, un plus de fiinţare transcendentală. 
Privilegiul de care vorbim s-ar datora capacităţii sale unice de sublimare a realului, precum şi 
existenţei unor afinități miraculoase între arhetipurile sale formale şi codurile matriciale 
universale. De fapt, muzica liturgică bizantină îşi revendică rolul de substituent sonor al ideii 
transcendentale; ea stă sub semnul Absolutului. În spiritul demersului nostru exegetic, o 
putem compara cu o sferă — motiv foarte frecvent în arta bizantină — simbolizând o entitate 


constantă, perfectă şi sieşi suficientă. 

